Title: ประกาศกระทรวงแรงงาน เรื่อง แบบบัตรประจำตัวพนักงานตรวจแรงงานตามพระราชบัญญัติคุ้มครองแรงงาน พ.ศ. 2541

ประกาศกระทรวงแรงงาน
เรื่อง
แบบบัตรประจำตัวพนักงานตรวจแรงงานตามพระราชบัญญัติคุ้มครองแรงงาน พ.ศ. ๒๕๔๑

อาศัยอำนาจตามความในมาตรา ๖ และมาตรา ๑๔๐ วรรคสอง
แห่งพระราชบัญญัติคุ้มครองแรงงาน พ.ศ. ๒๕๔๑
รัฐมนตรีว่าการกระทรวงแรงงานออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกระทรวงแรงงาน
เรื่อง แบบบัตรประจำตัวพนักงานตรวจแรงงานตามพระราชบัญญัติคุ้มครองแรงงาน พ.ศ.
๒๕๔๑

ข้อ
๒[๑]  ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป

ข้อ
๓  ให้ยกเลิกประกาศกระทรวงแรงงาน
เรื่อง แบบบัตรประจำตัวพนักงานตรวจแรงงาน ลงวันที่ ๔ สิงหาคม พ.ศ. ๒๕๕๘

ข้อ
๔  บัตรประจำตัวพนักงานตรวจแรงงานให้มีพื้นสีขาว
แถบสี ขนาดและลักษณะตามแบบท้ายประกาศนี้
บัตรประจำตัวพนักงานตรวจแรงงานตามวรรคหนึ่ง
ให้มีแถบสีตามสังกัดของพนักงานตรวจแรงงาน ดังต่อไปนี้
(๑)
แถบสีเขียว สำหรับกรมสวัสดิการและคุ้มครองแรงงาน
(๒)
แถบสีม่วง สำหรับหน่วยงานในสังกัดกระทรวงแรงงานนอกจาก (๑)
(๓)
แถบสีส้ม สำหรับส่วนราชการหรือหน่วยงานอื่นของรัฐนอกจาก (๑) และ (๒)

ข้อ
๕  ให้บุคคลต่อไปนี้
เป็นผู้ออกบัตรประจำตัวพนักงานตรวจแรงงาน
(๑)
อธิบดีกรมสวัสดิการและคุ้มครองแรงงาน สำหรับพนักงานตรวจแรงงานซึ่งปฏิบัติงานในกรุงเทพมหานคร
หรือสำหรับพนักงานตรวจแรงงานซึ่งปฏิบัติงานหลายท้องที่หรือทั่วราชอาณาจักร
(๒)
ผู้ว่าราชการจังหวัด สำหรับพนักงานตรวจแรงงานซึ่งปฏิบัติงานในจังหวัดนั้น

ข้อ
๖  ให้ข้าราชการและพนักงานราชการผู้ได้รับแต่งตั้งเป็นพนักงานตรวจแรงงานยื่นคำขอมีบัตรประจำตัวพนักงานตรวจแรงงาน
พร้อมแนบรูปถ่ายจำนวนสองรูป
และสำเนาบัตรประจำตัวเจ้าหน้าที่ของรัฐที่รับรองสำเนาถูกต้อง
ยื่นต่อผู้บังคับบัญชา
ให้ผู้บังคับบัญชาซึ่งได้รับคำขอตามวรรคหนึ่ง
เสนอคำขอต่อผู้มีอำนาจออกบัตรประจำตัวตามข้อ ๕

ข้อ
๗  คำขอมีบัตรประจำตัวพนักงานตรวจแรงงานตามข้อ
๖ ให้เป็นไปตามแบบท้ายประกาศนี้
รูปถ่ายตามข้อ
๖ ให้ใช้รูปที่ถ่ายไม่เกินหกเดือนก่อนวันยื่นคำขอมีบัตรประจำตัวขนาด ๒.๕ x
๓ เซนติเมตร ครึ่งตัว หน้าตรง ไม่สวมหมวกและแว่นตาสีเข้ม
แต่งเครื่องแบบราชการหรือเครื่องแบบเจ้าหน้าที่ของรัฐ

ข้อ
๘  บัตรประจำตัวตามประกาศนี้
ให้มีอายุห้าปีนับแต่วันออกบัตร

ข้อ
๙  เมื่อได้ออกบัตรประจำตัวให้แก่ผู้ใด
ให้ผู้ออกบัตรประจำตัวจัดให้มีสำเนาข้อความและรายการบัตรประจำตัว
ซึ่งติดรูปถ่ายของผู้นั้นไว้ด้วยหนึ่งฉบับ และให้เก็บไว้เป็นหลักฐานที่กรมสวัสดิการและคุ้มครองแรงงานหรือสำนักงานสวัสดิการและคุ้มครองแรงงานจังหวัด
แล้วแต่กรณี

ข้อ
๑๐  การออกบัตรประจำตัว
ในกรณีที่บัตรประจำตัวหมดอายุ สูญหาย หรือชำรุดให้นำความในข้อ ๔ ข้อ ๕ ข้อ ๖ ข้อ ๗
ข้อ ๘ และข้อ ๙ มาใช้บังคับโดยอนุโลม

ข้อ
๑๑  ผู้ใดได้รับบัตรประจำตัวใหม่
หรือผู้ถือบัตรไม่มีสิทธิใช้บัตรประจำตัวนั้นต่อไป
ให้คืนบัตรต่อผู้ออกบัตรประจำตัวตามข้อ ๕
ภายในสิบห้าวันนับแต่วันที่ได้รับบัตรประจำตัวใหม่หรือไม่มีสิทธิใช้บัตรประจำตัวนั้น

ข้อ
๑๒  บัตรประจำตัวที่มีอยู่ก่อนวันที่ประกาศนี้ใช้บังคับ
ให้คงใช้ต่อไป เว้นแต่จะหมดอายุหรือเข้าหลักเกณฑ์ที่จะต้องขอรับบัตรประจำตัวใหม่

ประกาศ
ณ วันที่ ๒๘ มิถุนายน พ.ศ. ๒๕๖๑
พลตำรวจเอก
อดุลย์  แสงสิงแก้ว
รัฐมนตรีว่าการกระทรวงแรงงาน

[เอกสารแนบท้าย]

๑.
แบบบัตรประจำตัวพนักงานตรวจแรงงาน
๒.
คำขอมีบัตรประจำตัวพนักงานตรวจแรงงานตามพระราชบัญญัติคุ้มครองแรงงาน พ.ศ. ๒๕๔๑

(ดูข้อมูลจากภาพกฎหมาย)

พิมพ์มาดา/จัดทำ
๑๘
ตุลาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๘๔ ง/หน้า ๑๓/๒ สิงหาคม ๒๕๖๑